PMIndiaData/PMIndiaSum huggingface dataset:
சென்னைக்கும் அந்தமான் நிகோபார் தீவுகளுக்கும் இடையே கடலுக்கு அடியில்   ஒளியிழை கேபிள் இணைப்பு அமைக்கும் திட்டத்திற்கு மத்திய அமைச்சரவை ஒப்புதல்

நாட்டின் பெருநிலப்பகுதிக்கும் (சென்னைக்கும்) போர்ட் பிளேர் மற்றும் லிட்டில் அந்தமான், கார் நிகோபார், ஹேவ்லாக், கமோர்ட்டா, கிரேட் நிகோபார் தீவுகள் ஆகியவற்றுக்கும் இடையே தனியாக கடலுக்கு அடியிலான ஒளியிழை கேபிள் அமைத்து நேரடி தொலைத் தொடர்பு இணைப்பு ஏற்படுத்தும் திட்டத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது. இந்தத் திட்டத்திற்கு ரூ.1102.38 கோடி செலவு பிடிக்கும் என மதிப்பிடப்பட்டுள்ளது. இதில், ஐந்தாண்டுகளுக்கான நடைமுறை செலவினமும் அடங்கும். இந்தத் திட்டம் 2018 டிசம்பர் மாதத்திற்குள் நிறைவடையும் என எதிர்பார்க்கப்படுகிறது. இந்த ஒப்புதலை அடுத்து அந்தமான் நிக்கோபார் தீவுகளுக்கு உரிய அகண்ட அலைக்கற்றை மற்றும் தொலைத் தொடர்பு இணைப்பு கிடைப்பதையடுத்து மின்னணு நிர்வாக திட்டங்களும், மின்னணு அடிப்படையிலான வர்த்தக மற்றும் தொழில் வசதிகளும் உருவாக்கப்படும். கல்வி நிறுவனங்களுக்கு அறிவுப் பகிர்வு, வேலை வாய்ப்பு கிடைக்கச் செய்தல் போன்ற ஆதாரங்களை இந்தத் திட்டம் வழங்குவதுடன், டிஜிட்டல் இந்தியா நெடுநோக்கத்தை நிறைவேற்றவும் உதவும். பின்னணி அந்தமான் நிகோபார்த் தீவுகள் இந்தியாவுக்கு மிகுந்த முக்கியத்துவம் வாய்ந்ததாகும். வங்கக்கடலில் அமைந்துள்ள சங்கிலித் தொடர் போன்ற அந்தமான் நிகோபார் தீவுகளின் புவியியல் அமைப்பும், அமைவிடமும் இந்தியாவின் கிழக்கு கடல்படுகைக்கு பாதுகாப்பு அளிப்பதாக உள்ளது. இந்தியாவின் பாதுகாப்புக்கென இந்தத் தீவுகளுக்கு பத்திரமான, நம்பத்தகுந்த, வலுவான, கட்டுப்படியாகக்கூடிய தொலைத் தொடர்பு வசதிகளை வழங்குவது மிகவும் அவசியமானது. மேலும் இந்தத் தீவுப் பகுதிகளின் சமூகப் பொருளாதார மேம்பாட்டுக்கு இது மிகவும் இன்றியமையாததாகும். தற்போது நாட்டின் முக்கிய பகுதிக்கும், அந்தமான் நிக்கோபார்த் தீவுகளுக்கும் இடையே தொலைத் தொடர்பு இணைப்பு செயற்கைக்கோள் வழியாக வழங்கப்படுகிறது. ஆனால், இதற்குக் கிடைக்கும் அலைக்கற்றை 1 ஜி.பி.எஸ். அளவு மட்டுமே. செயற்கைக்கோள் அலைக்கற்றை செலவு அதிகம் பிடிக்கக்கூடியது. செயற்கைக்கோள் இணைப்பு வசதி அளவு குறைவானது, எதிர்காலத் தேவைகளை அதன்மூலம் மட்டும் சந்திக்க இயலாது. மேலும், அவசரகாலத்தில் ஒரு நடைமுறை பழுதடையும் நிலையில் பயன்படுத்த மற்றொன்று இல்லாத நிலைமை உள்ளது. அலைக்கற்றை குறைவு, தொலைத் தொடர்பு இணைப்புக்குறைவு ஆகியன இந்தத் தீவுகளின் சமூகப் பொருளாதார மேம்பாட்டை பாதிக்கின்றன. எனவே, இந்திய முக்கியப் பகுதிக்கும், அந்தமான் நிக்கோபார்த் தீவுகளுக்கும் இடையே கடலுக்கு அடியில் ஒளியிழை கேபிள் இணைப்பு மிகவும் அவசியமாகிறது. எதிர்காலத் தேவைகளை சந்திப்பதற்கு இது ஒன்றே வழிவகையாகும்.
முன்னாள் பிரதமர் சந்திர சேகர் பிறந்தநாளையொட்டி பிரதமர் மரியாதை

முன்னாள் பிரதமர் சந்திர சேகரின் பிறந்தநாளையொட்டி பிரதமர் திரு நரேந்திர மோடி மரியாதை செலுத்தியுள்ளார். சந்திர சேகர்ஜி ஜனநாயக விழுமியங்களுக்கான அவரது அர்ப்பணிப்புக்காகவும், வறுமை ஒழிப்பு முயற்சிக்களுக்காகவும் பெரிதும் போற்றப்பட்ட ஒரு உயர்ந்த ஆளுமை என்று திரு மோடி குறிப்பிட்டுள்ளார். பிரதமர் வெளியிட்டுள்ள டுவிட்டர் பதிவில் கூறியிருப்பதாவது; ‘’ சந்திர சேகர்ஜி, ஜனநாயக விழுமியங்களுக்கான அவரது அர்ப்பணிப்புக்காகவும், வறுமை ஒழிப்பு முயற்சிக்களுக்காகவும் பெரிதும் போற்றப்பட்ட ஒரு உயர்ந்த ஆளுமையாவார். அவர் எப்போதும் தாழ்த்தப்பட்ட, ஒடுக்கப்பட்ட மக்களின் நலனுக்காக பாடுபட்டார். அவரது பிறந்த நாளில் அவருக்கு மரியாதை’’
ஷியாம்ஜி கிருஷ்ண வர்மாவின் ஜெயந்தியை முன்னிட்டு பிரதமர் அவருக்கு மரியாதை செலுத்தினார்

ஷியாம்ஜி கிருஷ்ண வர்மாவின் ஜெயந்தியை முன்னிட்டு பிரதமர் திரு நரேந்திர மோடி அவருக்கு மரியாதை செலுத்தினார். ஷியாம்ஜி கிருஷ்ண வர்மாவின் மகத்துவம் குறித்துப் பேசிய பிரதமர் தனது உரையையும் பகிர்ந்து கொண்டார். பிரதமர் தனது சமூக வலைதளப் பக்கத்தில் இவ்வாறு தெரிவித்துள்ளார்; "துணிச்சலான ஷியாம்ஜி கிருஷ்ண வர்மாவின் ஜெயந்தியை முன்னிட்டு அவருக்கு மரியாதை செலுத்துதாக தெரிவித்துள்ளார். மாபாரதியின் துணிச்சல்மிக்க மகனான இவர், இந்தியாவை விடுவிப்பதற்கும், நம் மக்களிடையே பெருமையை வளர்ப்பதற்கும் அவர்தம் வாழ்நாளை அர்ப்பணித்தார். ஷியாம்ஜி கிருஷ்ண வர்மாவின் மகத்துவம் குறித்து பேசிய எனது உரையையும் இங்கு பகிர்ந்துள்ளேன்."
அசோச்சேம் நிறுவன வாரம் 2020-இல் பிரதமர் சிறப்புரையாற்ற இருக்கிறார்

அசோச்சேம் நிறுவன வாரம் 2020-இல் டிசம்பர் 19 அன்று காலை 10.30 மணிக்கு காணொலி மூளம் பிரதமர் திரு. நரேந்திர மோடி சிறப்புரையாற்ற இருக்கிறார். ‘இந்த நூற்றாண்டின் அசோச்சேம் நிறுவனம்’ விருதை டாட்டா குழுமத்தின் சார்பாக பெறவிருக்கும் திரு ரத்தன் டாட்டாவுக்கு இந்நிகழ்ச்சியின் போது பிரதமர் அதை வழங்குவார். அசோச்சேமைப் பற்றி இந்தியாவின் அனைத்துப் பகுதிகளையும் பிரதிநிதித்துவப்படுத்தும் வர்த்தக சங்கங்களால் 1920-ஆம் ஆண்டு அசோச்சேம் தொடங்கப்பட்டது. 400 சங்கங்கள் மற்றும் வர்த்தக அமைப்புகளை தன்னகத்தே கொண்ட அசோச்சேம், நாடு முழுவதுமுள்ள 4.5 இலட்சம் உறுப்பினரகளுக்கு தனது சேவைகளை வழங்குகிறது. இந்தியத் தொழில் துறையின் அறிவுசார் ஊற்றாக அசோச்சேம் விளங்குகிறது.
பாரத ஸ்டேட் வங்கியின் துணை வங்கிகளை இணைப்பதற்கு மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் மத்திய அமைச்சரவைக் கூட்டம் நடைபெற்றது. இதில், பாரத ஸ்டேட் வங்கியுடன், அதன் துணை வங்கிகளான ஸ்டேட் பாங்க் ஆஃப் பிகானிர் அண்ட் ஜெய்ப்பூர், ஸ்டேட் பாங்க் ஆஃப் ஐதராபாத், ஸ்டேட் பாங்க் ஆஃப் மைசூர், ஸ்டேட் பாங்க் ஆஃப் பாடியாலா, ஸ்டேட் பாங்க் ஆஃப் திருவாங்கூர் ஆகியவற்றை இணைப்பதற்கு ஒப்புதல் அளிக்கப்பட்டது. பாரத ஸ்டேட் வங்கி (துணை வங்கிகள்) சட்டம் 1959 மற்றும் ஸ்டேட் பாங்க் ஆஃப் ஹைதராபாத் சட்டம் 1956 ஆகியவற்றை நீக்குவதற்கான மசோதாவை, நாடாளுமன்றத்தில் அறிமுகம் செய்யவும் மத்திய அமைச்சரவை ஒப்புதல் அளித்தது. இந்த இணைப்பு நடவடிக்கையால், முதல் ஆண்டில் மட்டும் செயல்பாட்டு திறனை வலுப்படுத்துதல் மற்றும் செலவைக் குறைத்தல் ஆகியவற்றின் மூலம், ரூ.1,000 கோடிக்கும் மேல் சேமிப்பு ஏற்படும். துணை வங்கிகளில் உள்ள வாடிக்கையாளர்கள், பாரத ஸ்டேட் வங்கியின் சர்வதேச இணைப்பு மூலம் பயனடைவார்கள். 6 வங்கிகள் தனித்தனியாக கண்காணிப்பதைவிட, அவற்றை இணைப்பதால், உயர் மதிப்பு கடன் வாய்ப்புகளை உன்னிப்பாக கண்காணிப்பது மற்றும் பணப் புழக்கத்தை கட்டுப்படுத்துவது ஆகியவற்றின் மூலம் சிறந்த மேலாண்மைக்கு வழி ஏற்படும். பாரத ஸ்டேட் வங்கி சட்டம் 1995-ன் 35-வது பிரிவின் கீழ், மேற்கொள்ளப்படும் இந்த இணைப்பு நடவடிக்கை மூலம், வலுவாக இணைக்கப்பட்ட வங்கி உருவாக்கப்படும். இதன்மூலம், புவிஇடங்கள் அடிப்படையில், துணை வங்கிகள் எதிர்கொண்டுவரும் பிரச்சினைகள் குறையும். இது செயல்பாட்டுத் திறனை மேம்படுத்துவதுடன், பொருளாதார அளவை அதிகரிக்கச் செய்யும். மேலும், இடர் மேலாண்மையை மேம்படுத்துவதுடன், ஒருங்கிணைந்த கருவூல செயல்பாடுகளுக்கு வழிவகுக்கும். பொதுத்துறை வங்கிகளை ஒருங்கிணைத்து வங்கித்துறையை வலுப்படுத்துவதன் முக்கிய நடவடிக்கையாக பாரத ஸ்டேட் வங்கியின் துணை வங்கிகளை இணைக்கும் பணிகள் மேற்கொள்ளப்பட உள்ளன. இது அரசின் இந்திராதனுஷ் செயல்பாட்டுத் திட்டத்தின் அடிப்படையில் மேற்கொள்ளப்படுகிறது. இது வங்கித் துறையை வலுப்படுத்தும் என்று எதிர்பார்க்கப்படுகிறது. மேலும், திறனையும், வருவாயையும் அதிகரிக்கச் செய்யும்.
தேசிய தொழிற்பயிற்சி வளர்ச்சித் திட்டத்துக்கு மத்திய அமைச்சரவை ஒப்புதல்

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, தேசிய தொழிற்பயிற்சி திட்டத்துக்கு ஒப்புதல் அளித்தது. 2019-20ம் ஆண்டுக்குள் 50 லட்சம் நபர்களுக்கு தொழிற்பயிற்சியினை 10,000 கோடி செலவில் வழங்க வேண்டும் என்று இலக்கு நிர்ணயிக்கப்பட்டுள்ளது. மத்திய திறன் மற்றும் தொழில் வளர்ச்சித் துறையின் கீழ், பயிற்சி இயக்குநர் அவர்களால், இத்திட்டம் செயல்படுத்தப்படும். தொழில் நடத்துபவர்கள் தொழிற்பயிற்சி பெற்றவர்களை பணியில் அமர்த்த இத்திட்டம் முயற்சி எடுக்கும். தொழிற்பயிற்சி பெறுபவர்களுக்கு வழங்கப்படும் உதவித் தொகையில் 25 சதவிகிதம் தொழில் நடத்துபவர்களுக்கு மத்திய அரசால் நேரடியாக வழங்கப்படும். தொழிற்பயிற்சியில் உள்ளோரை பணியில் அமர்த்துவதற்காக தொழில் முனைவோருக்கு ஊக்கத்தொகை வழங்குவது இதுவே முதல் முறை. தொழிற்பயிற்சியின் முக்கிய கூறான, அடிப்படை பயிற்சியும் இத்திட்டத்தின் மூலம் வழங்கப்படுகிறது. இப்பயிற்சி அளிப்பதற்காக ஆகும் செலவில் 50 சதவிகிதத்தை மத்திய அரசு ஏற்கும். இத்திட்டம் தொழிற்பயிற்சியில் ஈடுபடுவோர் மற்றும் இதில் சம்பந்தப்பட்ட அனைவருக்குமே வெற்றியைத் தரும் வகையில் உருவாக்கப்பட்டுள்ளது. நாட்டின் பயிற்சித் திட்டங்களில் இது ஒரு முக்கியமான திட்டமாக உருவாகும் என்று எதிர்ப்பார்க்கப்படுகிறது. பின்னணி : இந்தியாவில், தொழில் திறனை வளர்க்க, தொழிற்பயிற்சி வழங்குவது என்பது முக்கியமான வழிமுறைகளில் ஒன்றாகும். தொழிற்சாலைகளை சார்ந்து, நடைமுறை பயிற்சியோடு, முழுமையான பயிற்சியாக தொழிற்பயிற்சி உள்ளது. பிரதமர் அவ்ரகளால் 2015ல் தொடங்கி வைக்கப்பட்ட திறன் வளர்ச்சி மற்றும் தொழில்திறன் வளர்ச்சிக்கான கொள்கைத் திட்டம், தொழிற்பயிற்சியில் கவனம் செலுத்துகிறது. மனிதவள மேம்பாட்டில் முக்கிய பங்கு வகிக்கிறது. தேசிய கொள்கையில் நிர்ணயிக்கப்பட்ட இலக்குகளை அடைய இத்திட்டம் உதவும். நடுத்தர மற்றும் சிறு குறுந்தொழில் முனைவோரோடு இணைந்து செயல்படுத்தப்படும் இத்திட்டத்தின் மூலம் 2020-ம் ஆண்டிற்குள் வேலை வாய்ப்புகளை பத்து மடங்கு அதிகரிக்கச் செய்ய உத்தேசிக்கப்பட்டுள்ளது.
இந்தியாவுக்கும் ஜப்பானுக்கும் இடையிலான ‘’தொழிற் கல்வி பயிற்சித் திட்டம்  (TITP)’ குறித்த ஒத்துழைப்பிற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் இந்தியாவுக்கும் ஜப்பானுக்கும் இடையிலான “’தொழிற் கல்வி பயிற்சித் திட்டம் (TITP)’ குறித்த ஒத்துழைப்புக்கான உடன்படிக்கைக்கு ஒப்புதல் அளிக்கப்பட்டது. மத்திய திறன் மேம்பாடு & தொழில்முனைவோர் துறை அமைச்சர் அக்டோபர் 16018, 2017ல் பயணம் மேற்கொள்ளும்போது டோக்கியோவில் இந்த ஒத்துழைப்புக்கான உடன்படிக்கை (MoC) கையெழுத்தாகும் என எதிர்பார்க்கப் படுகிறது. இந்தியாவில் இருந்து தொழிற்கல்வி பயிற்சியாளர்களை, பணியுடன் கூடிய பயிற்சிக்கு ஜப்பானுக்கு அனுப்புவதற்கு, தொழிற் கல்வி பயிற்சித் திட்டம் என்ற முக்கியமான திட்டம் வகை செய்கிறது. மூன்று மாதங்கள் முதல் ஐந்தாண்டுகள் வரை இந்தப் பயிற்சிக்கு அனுமதி உண்டு. திறன் மேம்பாட்டில் இரு நாடுகளுக்கும் இடையில் இருதரப்பு ஒத்துழைப்புக்கு இந்த ஒத்துழைப்புக்கான உடன்படிக்கை வழிவகுக்கும் என்று எதிர்பார்க்கப் படுகிறது.
பாபா பண்டா சிங் பகதூர்ஜியின் 300வது தியாக தினத்தில் பிரதமர் பங்கேற்பு

பிரதமர் திரு. நரேந்திர மோடி அவர்கள் வரும் ஞாயிறன்று புதுதில்லியில் நடைபெறவுள்ள பாபா பண்டா சிங் பகதூர்ஜியின் 300வது தியாக தின நிகழ்ச்சியில் பங்கேற்கவிருக்கிறார். அந்நிகழ்ச்சியின்போது, பாபா பண்டா சிங் பகதூர்ஜி குறித்த ஒரு நூலையும் நினைவுச் சின்னத்தையும் பிரதமர் வெளியிடுவார். பஞ்சாப் மாநில முதல்வர் திரு. பிரகாஷ் சிங் பாதல் அவர்களும் இந்நிகழ்ச்சியில் பங்கேற்பார். சமீபத்தில் வெளியிடப்பட்ட பாபா பண்டா சிங் பகதூர்ஜியின் நினைவு நாணயம் இந்த நிகழ்ச்சியின்போது பிரதமருக்கும், பஞ்சாப் முதல்வருக்கும் வழங்கப்படும். பிரதமர் இந்த நிகழ்ச்சியில் உரையாற்றுவார். இந்த நிகழ்ச்சியின்போது பாபா பண்டா சிங் பகதூர்ஜி மீதான கவிதாஞ்சலிகளும் பாடப்படும்.
நெபெட், பி.இ.சி., எஸ்.டி.சி. மற்றும் எம்எம்டிசி ஆகிய நிறுவனங்கள் பருப்பு வகைகளை இறக்குமதி செய்து உள்நாட்டில் விற்பனை செய்தபோது ஏற்பட்ட 15 சதவீத இழப்பை அரசு அளித்துள்ளது.

தேசிய விவசாய கூட்டுறவு விற்பனைக்கழகம், திட்டம் சாதனங்களுக்கான நிறுவனம், அரசு வர்த்தகக்கழகம், உலோகம் மற்றும் தாதுப் பொருட்கள் வர்த்தக நிறுவனம் ஆகியவை 2006-2011 வரையிலான ஆண்டுகளில் இறக்குமதி செய்த பருப்பு வகைகளை உள்நாட்டில் விற்றதன் மூலம் ஏற்பட்ட 113.40 கோடி ரூபாய் இழப்பை மத்திய அரசு திரும்ப அளிக்க பிரதமர் திரு. நரேந்திர மோடியின் தலைமையிலான மத்திய அமைச்சரவை ஒப்புதல் அளித்துள்ளது. உணவு மற்றும் நுகர்வோர் விவகாரம், மற்றும் பொது விநியோகம் குறித்த அமைச்சரவை இதற்கான பரிந்துரையை ஏற்கனவே அனுப்பியிருந்தது. நுகர்வோருக்கு சில்லறை விலையில் பருப்பு வகைகளை விநியோகிக்க 5000 டன் துவரம் பருப்பு மற்றும் 5000 டன் உளுத்தம் பருப்பு ஆகியவற்றை உலோகம் மற்றும் தாதுப் பொருட்களுக்கான நிறுவனம் இறக்குமதி செய்ய முடிவு செய்துள்ளது. இந்த பருப்பு வகைகளின் முதல் பகுதி இந்த ஆண்டு செப்டம்பர் மாதம் 5ஆம் தேதிக்கு மும்பையை வந்தடையும். அத்தியாவசியப் பண்டங்களின் குறிப்பாக பருப்பு வகைகள் மற்றும் வெங்காயம் ஆகியவற்றின் விலை உயர்வைக் கட்டுப்படுத்த மத்திய அரசு பல்வேறு நடவடிக்கைகளை எடுத்து வருகிறது. பருப்பு வகைகளை குறிப்பிட்ட அளவு தான் வணிகர்கள் வைத்துக் கொள்ள வேண்டும் என்று ஆணையிட மாநிலங்களுக்கு அதிகாரம் அளிக்கப்பட்டுள்ளது. எல்லா வகையான பருப்பு வகைகளையும் ஏற்றுமதி செய்ய தடை விதிக்கப்பட்டுள்ளது. காபூலி சனா, ஆர்கானிக் பருப்பு வகைகள் போன்றவற்றுக்கு 10000 மெட்ரிக் டன் வரை விலக்கு அளிக்கப்பட்டுள்ளது. பருப்பு வகைகள் இறக்குமதி செய்யப்படும் போது அதற்கு தீர்வை கிடையாது. ••••••
நுவாகாய் ஜுஹார் பண்டிகையை முன்னிட்டு ஒடிசா மக்களுக்கு பிரதமர் வாழ்த்து

நுவாகாய் ஜுஹார் பண்டிகையை முன்னிட்டு ஒடிசா மாநில மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். “நுவாகாய் ஜுஹார் பண்டிகையை முன்னிட்டு ஒடியா நண்பர்களுக்கு வாழ்த்துகள். இந்த பண்டிகை அனைவர் வாழ்விலும் மகிழ்ச்சியையும் வளமையையும் வழங்கட்டும்.” என்று பிரதமர் குறிப்பிட்டுள்ளார்.
திரிபுராவின் 1.47 லட்சத்துக்கும் மேற்பட்ட பயனாளிகளுக்கு நவம்பர் 14-ந் தேதி பிஎம்ஏஒய்-ஜி-யின் முதல் தவணையை பிரதமர் விடுவிக்கிறார்

பிரதம மந்திரி கிராமப்புற வீட்டுவசதி திட்டத்தின் முதல் தவணையை திரிபுராவின் 1.47 லட்சத்துக்கும் மேற்பட்ட பயனாளிகளுக்கு 2021 நவம்பர் 14-ந் தேதி பகல் 1 மணியளவில் பிரதமர் திரு.நரேந்திர மோடி காணொலி மூலம் வழங்குகிறார். இந்த நிகழ்ச்சியில் பயனாளிகளின் வங்கிக் கணக்குகளில் ரூ.700 கோடிக்கும் அதிகமான தொகை நேரடியாக வரவு வைக்கப்படும். திரிபுராவின் தனித்துவமான புவி பருவ நிலையைக் கருத்தில் கொண்டு, பிரதமர் தலையீட்டின் பேரில் மாநிலத்தில் ஏராளமான பயனாளிகள் வசித்து வரும் பிரத்யேகமான ‘குச்சா’ வீடுகளை ‘பக்கா’ வீடுகளாக மாற்ற இந்த நிதியுதவி வழங்கப்படுகிறது. இந்த நிகழ்ச்சியில் மத்திய ஊரக வளர்ச்சித்துறை அமைச்சர், திரிபுரா முதலமைச்சர் ஆகியோர் கலந்து கொள்கிறார்கள்.
கோலாலம்பூரில் பிரதமர் மோடி பங்கேற்கும் நிகழ்ச்சிகள் – நவம்பர் 23, 2015

பிரதமர் திரு. நரேந்திர மோடி, மலேசிய பிரதமர் டத்தோ ஸ்ரீ முகமது நஜிப் பின் தும் அப்துல் ரசாக் இருவரும் இன்று இருதரப்பு பேச்சுவார்த்தை நடத்தினர். இருதரப்பு பேச்சுவார்த்தைக்கு பின் இரண்டு பிரதமர்களும் செய்தியாளர்களை சந்தித்தார்கள். பிரதமர் திரு. நரேந்திர மோடி இரு நாடுகளுக்கும் இடையே பாதுகாப்பு துறையின் வலுவான ஒத்துழைப்பு இருக்க வேண்டும் என்று அழைப்பு விடுத்தார். அதிநவீன கடல்சார் பாதுகாப்பு மற்றும் பேரிடர் காலங்களில் இப்பகுதிகளில் உடனடி செயல்பாட்டை வலுப்படுத்துவது ஆகியவை குறித்து பேசினர். கோலாலம்பூரில் உள்ள லிட்டில் இந்தியாவில் உருவாக்கப்பட்ட டொரானா வாயிலை இரு பிரதமர்களும் திறந்து வைத்தனர். சாஞ்சியில் உள்ள ஸ்தூபியை நினைவுப் படுத்தும் வகையில் இந்த டொரானா வாயில் அமைக்கப்பட்டுள்ளது. இந்த நிகழ்ச்சியில் பேசுகையில் மலேசியப் பயணம் பல்வேறு வரலாற்று நிகழ்வுகளை நினைவுப்படுத்தும் வகையில் உள்ளது. இதில் டொரானா வாயில் திறப்பு விழா நிகழ்ச்சியும் ஒன்றாகும் என்றும் பிரதமர் நரேந்திர மோடி தெரிவித்தார். டொரானா வாயில் என்பது வெறும் கல்வெட்டு மட்டும் அல்ல இரு நாடுகளுக்கும் இடையே இணைப்பை ஏற்படுத்தும் ஒன்றாகும். இரு நாடுகளுக்கும் இடையே பன்பாட்டு நிகழ்வுகளை வெளிப்படுத்தும் விதமாக அமைந்துள்ளது. புத்த பெருமான் பல நூற்றாண்டுகளுக்கு முன்பு ஆசிய கண்டம் முழுவதும் அமைதி நிலவ வேண்டும் என்று தெரிவித்த தகவலை பிரதமர் நரேந்திர மோடி நினைவுக் கூர்ந்தார். இதைத் தொடர்ந்து மலேசியாவில் உள்ள வர்த்தக நிறுவனங்களின் தலைவர்களுடன் பொருளாதாரத்தை வலுப்படுத்துவது குறித்து கலந்துரையாடினார். உலக அளவில் இந்தியா நிலையான அரசு, முதலீடுகளுக்கு ஏற்ற சூழ்நிலைகளுடன் இன்று பொருளாதாரத்தில் மிக வேகமாக வளர்ந்து வருகிறது. இந்தியாவிற்கு தேவையான அனுபவமும் நிபுணர்த்துவமும் மலேசிய தலைமை நிர்வாகிகளிடம் உள்ளது. மலேசியாவின் தலைமை நிறுவாகிகள் இந்தியாவின் பொருளாதாரம் குறிப்பாக உணவுப் பதப்படுத்துதல், எண்ணெய் மற்றும் எரிவாயு மற்றும் விமான போக்குவரத்து போன்ற பல்வேறு துறைகளில் தங்களுக்கு உள்ள ஆர்வத்தை பிரதமரிடம் தெரிவித்தனர்.
ஐசிசி டி20 போட்டியில் வெற்றிபெற்ற இந்திய கிரிக்கெட் அணிக்கு பிரதமர் வாழ்த்துத் தெரிவித்துள்ளார்

விராட் கோலியின் உறுதியான இன்னிங்ஸுக்காக அவருக்குப் பாராட்டு தெரிவித்துள்ளார் ஐசிசி டி20 போட்டியில் பாகிஸ்தானுக்கு எதிராக சிறப்பாகப் போராடி வெற்றி பெற்ற இந்திய கிரிக்கெட் அணிக்குப் பிரதமர் திரு நரேந்திர மோடி வாழ்த்துத் தெரிவித்துள்ளார். ட்விட்டர் செய்தியில் பிரதமர் அலுவலகம் கூறியிருப்பதாவது: “இந்திய அணி நன்றாக போராடி வெற்றிபெற்றுள்ளது! இன்று வெகு சிறப்பாக செயல்பட்டதற்கு வாழ்த்துக்கள். விராட்கோலியின் @imVkohli அற்புதமான இன்னிங்ஸிற்காக சிறப்புப் பாராட்டு, அதில் அவர் குறிப்பிடத்தக்க உறுதியை வெளிப்படுத்தினார். இனி வரும் விளையாட்டுகளுக்கும் வாழ்த்துக்கள்”
அத்தியாவசிய தேவை உள்ள நபர்களுக்கு முதலாவதாக தடுப்பூசி வழங்கப்படும் – பிரதமர்

மனித நேயத்தையும், முக்கிய கோட்பாடுகளையும் அடிப்படையாகக் கொண்டு இந்தியாவின் கொவிட்-19 தடுப்பூசி பிரச்சாரம் மேற்கொள்ளப்படுவதாக பிரதமர் திரு நரேந்திர மோடி கூறினார். அத்தியாவசிய தேவை உள்ள நபர்களுக்கு முதலாவதாக தடுப்பூசி வழங்கப்படும். தொற்று பாதிப்பு அதிகம் ஏற்படக்கூடியவர்களுக்கு முதலில் தடுப்பூசி அளிக்கப்படும். நமது மருத்துவர்கள், செவிலியர்கள், மருத்துவமனை துப்புரவு பணியாளர்கள் மற்றும் துணை மருத்துவ ஊழியர்களுக்கு தடுப்பூசி கிடைப்பதற்கான முதல் உரிமை இருப்பதாக அவர் குறிப்பிட்டார். அரசு மற்றும் தனியார் துறைகளைச் சேர்ந்த மருத்துவமனைகளுக்கு இந்த முன்னுரிமை அளிக்கப்படும். தேசிய அளவிலான கொவிட்- 19 தடுப்பூசித் திட்டத்தைக் காணொலி வாயிலாகத் தொடங்கிவைத்த பிறகு பேசுகையில் பிரதமர் இதனை தெரிவித்தார். மருத்துவ பணியாளர்களைத் தொடர்ந்து, அத்தியாவசிய சேவைகளில் ஈடுபடுவோர், நாட்டின் பாதுகாப்பு, சட்டம் ஒழுங்கில் அங்கம் வசிப்பவர்களுக்குத் தடுப்பூசி வழங்கப்படும் என்று பிரதமர் கூறினார். நமது பாதுகாப்புப் படையினர், காவல் துறையினர், தீயணைப்பு வீரர்கள், துப்புரவு பணியாளர்களுக்கு முன்னுரிமை அளிக்கப்படும். இந்த எண்ணிக்கை சுமார் 3 கோடி அளவில் இருக்கும் என்றும், அவர்களுக்கு தடுப்பூசி வழங்குவதற்கான செலவை இந்திய அரசே ஏற்கும் என்றும் பிரதமர் குறிப்பிட்டார். இந்தத் தடுப்பூசித் திட்டத்திற்காக மேற்கொள்ளப்பட்டுள்ள பணிகளை விரிவாக எடுத்துரைத்த பிரதமர், இரண்டு கட்டங்களாக வழங்கப்படும் தடுப்பூசிகளை மக்கள் கட்டாயம் முறையாக எடுத்துக் கொள்ள வேண்டும் என்று எச்சரிக்கை விடுத்தார். இரண்டு கட்டங்களுக்கும் இடையே ஒரு மாத இடைவெளி இருக்கும் என்று அவர் குறிப்பிட்டார். இரண்டாம் கட்ட தடுப்பூசியை எடுத்துக் கொண்ட பிறகு 2 வாரங்கள் கழித்தே தொற்றுக்கு எதிரான நோய் எதிர்ப்பு சக்தி மனித உடலில் ஏற்படும் என்பதால் தடுப்பூசியை எடுத்துக் கொண்ட பிறகு பொதுமக்கள் பாதுகாப்பாக இருக்க வேண்டும் என்று அவர் கேட்டுக்கொண்டார். கொரோனா தொற்றுக்கு எதிராக நாட்டு மக்கள் காட்டிய அதே பொறுமையை தடுப்பூசியை எடுத்துக் கொள்வதிலும் காட்ட வேண்டும் என்று திரு மோடி கோரிக்கை விடுத்தார். ——
நாட்டின் சில பகுதிகளில் நடைபெறும் வன்முறைச் சம்பவங்களுக்கு பிரதமர் கண்டனம்

நாட்டின் சில பகுதிகளில் நடைபெறும் வன்முறைச் சம்பவங்களுக்கு பிரதமர் திரு. நரேந்திர மோடி கண்டனம் தெரிவித்துள்ளார். “இன்று நடைபெறும் வன்முறைச் சம்பவங்கள் ஆழ்ந்த வேதனையை அளிக்கின்றன. இந்த வன்முறைச் சம்பவங்களை நான் வன்மையாக கண்டிக்கிறேன். அமைதிகாக்குமாறு அனைவரையும் நான் வலியுறுத்துகிறேன். சட்டம் ஒழுங்கு நிலைமை தீவிரமாக கண்காணிக்கப்படுகிறது. தேசிய பாதுகாப்பு ஆலோசகர் மற்றும் உள்துறை செயலருடன் நிலைமையை நான் ஆய்வு செய்தேன். அங்கு இயல்பு நிலை திரும்ப இரவுபகல் பாராது பணியாற்றும்படியும் தேவையான அனைத்து உதவிகளையும் வழங்குமாறு அதிகாரிகளை நான் வலியுறுத்தியுள்ளேன்.” என்று பிரதமர் குறிப்பிட்டுள்ளார்.
இந்தியா, ஐக்கிய அரபு எமிரேட் இடையே சிறு மற்றும் நடுத்தரத் தொழில்கள் மற்றும் புதுமைப்படைப்பு ஆகியவற்றில் ஒத்துழைப்புக்கான புரிந்துணர்வு ஒப்பந்தத்துக்கு அமைச்சரவை ஒப்புதல்

இந்தியா, ஐக்கிய அரபு எமிரேட் இடையே சிறு மற்றும் நடுத்தரத் தொழில்கள் மற்றும் புதுமைப்படைப்பு ஆகியவற்றில் ஒத்துழைப்புக்கான புரிந்துணர்வு ஒப்பந்தம் கையெழுத்திடப்படுவதற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்தப் புரிந்துணர்வு ஒப்பந்தம் இந்திய சிறு மற்றும் நடுத்தரத் தொழில்களுக்கு நன்மை அளிப்பதுடன் சமத்துவமான அனைத்தையும் உள்ளடக்கிய மேம்பாட்டுக்கு வழிவகுக்கும். வெளிநாடுகளில் சிறு மற்றும் நடுத்தரத் தொழில்கள் துறையின் சிறப்பான நடைமுறைகள் குறித்து இந்திய சிறு மற்றும் நடுத்தரத் தொழில் துறையினர் அறிந்து கொண்டு அவற்றை மேம்படுத்தவும் புதுமை படைக்கவும் வாய்ப்பளிக்கிறது. இந்த ஒப்பந்தம் இந்திய சிறு மற்றம் நடுத்தரத் தொழில்துறைக்கு ஐக்கிய அரபு எமிரேட்டின் இதே துறையுடன் பரஸ்பரம் பயனுள்ள தொடர்புகளை ஏற்படுத்த வாய்ப்பளித்து அந்த நாட்டு சந்தைகளை பயன்படுத்திக் கொள்ளவும் வழிவகை செய்கிறது.
கார்கில் வெற்றி நாளில், தமது இன்னுயிரை நீத்த வீரர்களுக்கு பிரதமர் அஞ்சலி

பிரதமர் திரு.நரேந்திர மோடி, தேசத்தை காக்கும் பணியில் கார்கிலில் தமது இன்னுயிரை ஈந்த வீரர்களுக்கு, கார்கில் வெற்றி நாளில் அஞ்சலி செலுத்தியுள்ளார். இது தொடர்பாக சுட்டுரை வாயிலாக அவர் வெளியிட்டுள்ள செய்தியில், “ நாம் அவர்களது தியாகத்தை நினைவு கூர்கிறோம். நாம் அவர்களது வீரத்தை நினைவு கூர்கிறோம். தேசத்தை காக்கும் பணியில், கார்கிலில் தமது இன்னுயிரை ஈந்த அனைவருக்கும், கார்கில் வெற்றி நாளான இன்று நாம் அஞ்சலி செலுத்துகிறோம். அவர்களது துணிவு ஒவ்வொரு நாளும் நமக்கு உத்வேகம் ஊட்டுகிறது. இது தொடர்பாக கடந்த ஆண்டு மனதின் குரல் நிகழ்ச்சியில் கூறியவற்றை இங்கு பகிர்கிறேன்” என்று தெரிவித்துள்ளார்.
ஆந்திரப் பிரதேச என்.ஐ.டி.யில் ஒரு இயக்குனர் மற்றும் மூன்று ஆசிரியரல்லாத பணியிடங்களை உருவாக்க அமைச்சரவை ஒப்புதல்

ஆந்திரப் பிரதேசத்தில் உள்ள தேசிய தொழில்நுட்பப் பயிற்சி நிறுவனத்தில் (என்.ஐ.டி.) ரூ. 75,000 அடிப்படை ஊதியம் + ரூ. 5,000 சிறப்பு படியுடன் ஓர் இயக்குனர் பணியிடம் மற்றும் மூன்று ஆசிரியரல்லாத பணியிடங்கள் (பதிவாளர், நூலகர் மற்றும் முதன்மை மாணவர் செயல்பாடு மற்றும் விளையாட்டு அதிகாரி) ரூ. 10,000 தர ஊதியத்துடன் (கிரேடு பே) உருவாக்க பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. பின்னணி: என்.ஐ.டி.க்கள் என்பது தேசிய முக்கியத்துவம் கொண்ட, பொறியியல் மற்றும் தொழில்நுட்பத் துறைகளில் சிறந்த முறையில் பயிற்றுவிக்கும் கல்வி நிறுவனங்களாகும். உயர் தர தொழில்நுட்பக் கல்வியை அளித்து தங்களது இருப்பை வெளிப்படுத்திக் கொள்ளும் கல்வி நிறுவனங்களும் கூட. இயக்குனர் மற்றும் மூன்று ஆசிரியரல்லாத பணியிடங்களுக்கு (பதிவாளர், நூலகர் மற்றும் முதன்மை மாணவர் செயல்பாடு மற்றும் விளையாட்டு அதிகாரி) பணி வாய்ப்புகள் உள்ளன. நாடு முழுவதும் வேலைவாய்ப்புகளை உருவாக்கும் மற்றும் தொழில்முனைவுக்கு ஊக்கம் தரும் உயர் தரத்திலான தொழில்நுட்ப மனித ஆற்றலை உருவாக்கும் ஆந்திரப் பிரதேச என்.ஐ.டி.யை நடத்தும் பொறுப்பு அவர்களுடையதாகும். ஆந்திரப் பிரதேச மாநிலத்தை இரண்டாகப் பிரிக்க 2014 மார்ச் 1ம் தேதி இந்தியக் குடியரசுத் தலைவர் ஒப்புதல் அளித்த பின்னர், மனித வள மேம்பாட்டு அமைச்சகம் புதிதாக உருவாக்கப்பட்ட ஆந்திரப் பிரதேச மாநிலத்தில் ஆந்திரப் பிரதேச மறுசீரமைப்பு சட்டம் 2014 பிரிவு 13ன் (கல்வி) கீழ் என்.ஐ.டி.யை உருவாக்கியது. .
பிரதமர் மற்றும் வேல்ஸ் இளவரசர் இடையிலான தொலைபேசி உரையாடல்

பிரதமர் திரு.நரேந்திர மோடி, இன்று மேன்மை தங்கிய வேல்ஸ் இளவரசருடன் தொலைபேசி மூலம் உரையாடினார். இரு தலைவர்களும் தற்போது பரவி வரும் கொவிட்-19 தொற்று குறித்து விவாதித்தனர். கடந்த சில நாட்களாக, பிரிட்டனில் ஏற்பட்டுள்ள உயிரிழப்புகளுக்கு பிரதமர் தமது இரங்கலைத் தெரிவித்துக்கொண்டார். வேல்ஸ் இளவரசர் அண்மையில் தமக்கு ஏற்பட்ட உடல்நலக் குறைவிலிருந்து மீண்டுள்ளது குறித்து பிரதமர் தனது மனநிறைவினைத் தெரிவித்தார். அவர் நல்ல உடல்நலத்துடன் இருக்க வேண்டும் என்று பிரதமர் வாழ்த்தினார். பிரிட்டனில் உள்ள இந்திய வம்சாவளியினர் , குறிப்பாக தேசிய சுகாதார சேவையின் பல உறுப்பினர்கள் தொற்றுக்கு எதிரான தடுப்பு நடவடிக்கைகளில் முக்கிய பங்கு ஆற்றிவருவதை வேல்ஸ் இளவரசர் பாராட்டினார். பிரிட்டனில் உள்ள இந்திய சமுதாயத்தினரின் ஆன்மீக, சமுதாய அமைப்புகள் ஆற்றிவரும் தன்னலமற்ற பணியை அவர் சுட்டிக்காட்டினார். தற்போதைய சூழலில் இந்தியாவில் தவித்துவந்த பிரிட்டன் குடிமக்களுக்கு இந்தியா அளித்து வரும் உதவிக்கும், வசதிகளுக்கும் பிரதமருக்கு இளவரசர் நன்றி தெரிவித்தார். ஆயுர்வேதத்தில் எப்போதும் ஆர்வம் கொண்டுள்ளதற்காக இளவரசருக்கு நன்றி கூறிய பிரதமர், அனிமேசன் வீடியோக்கள் வாயிலாக யோகாவைக் கற்றுத் தரும் இந்தியாவின் புதிய முயற்சிகள் பற்றியும், வீட்டு மருத்துவம் வாயிலாக நோய் எதிர்ப்பு சத்தியை வளர்ப்பது பற்றியும் எடுத்துரைத்தார். இளவரசர் உடல் நலன் சார்ந்த இந்த முயற்சிகளைப் பாராட்டினார்.
இதர நிதிச்சேவைகள் துறையில் அந்நிய முதலீட்டிற்கு அமைச்சரவை ஒப்புதல்

பிரதமர் திரு. நரேந்திர மோடி அவர்கள் தலைமையில் கூடிய மத்திய அமைச்சரவை வங்கியல்லாத நிதி நிறுவனங்களில் அந்நிய முதலீடு செய்வதற்கான கட்டுப்பாடுகளை திருத்துவதற்கு தனது ஒப்புதலை அளித்தது. வங்கியல்லாத நிதி நிறுவனங்கள் மீது தற்போதுள்ள அந்நிய நிதி பரிமாற்ற நிர்வாகம் (இந்தியாவிற்கு வெளியே வசிக்கும் நபரால் நிதி பரிமாற்றம் அல்லது நிதிக்கான உத்தரவாதம் வழங்குவது) குறித்த கட்டுப்பாடுகளில் கொண்டு வரப்படும் இத்திருத்தமானது இதர நிதிச் சேவைகள் துறையில் அந்நிய முதலீடு அதிகரிக்க உதவி புரியும். எனினும் (ரிசர்வ் வங்கி, செபி, ஓய்வூதிய நிதிக் கட்டுப்பாட்டு ஆணையம் போன்ற) நிதித் துறைக்கான கட்டுப்பாட்டு அமைப்புகளால் ஒழுங்குபடுத்தப்படும் இத்தகைய நிதிச் சேவை நிறுவனங்கள் மட்டுமே நேரடியாக அந்நிய முதலீட்டை பெற முடியும். இத்தகைய கட்டுப்பாட்டு அமைப்புகள் அல்லது அரசு முகமை ஆகியவற்றால் ஒழுங்கப்படுத்தப்படாத ”இதர நிதிச் சேவை” அமைப்புகள் அந்நிய முதலீட்டைப் பெற அரசின் முன் அனுமதியைப் பெற வேண்டும். இந்த கட்டுப்பாட்டு அமைப்புகள் ஏற்கனவே குறைந்தபட்ச மூலதன மயமாக்கல் குறித்த விதிமுறைகளை நிர்ணயித்துள்ள நிலையில், அந்நிய நேரடி முதலீட்டுக் கொள்கையின் கீழ் குறிப்பிடப்பட்டிருந்த குறைந்தபட்ச மூலதன மயமாக்கல் குறித்த விதிமுறைகள் இதன் மூலம் இத்துறைக்கு விலக்கிக் கொள்ளப்பட்டுள்ளது. இது அந்நிய நேரடி முதலீடு அதிகரிக்க உதவுவதோடு, இதர பொருளாதார நடவடிக்கைகளையும் தீவிரப்படுத்த உதவும். குறிப்பிட்டதொரு மாவட்டம்/மாநிலம் என்பதற்கு மாறாக, இந்தியா முழுமைக்குமே இந்த ஏற்பாடு பொருந்தும். பின்னணி மாண்புமிகு நிதியமைச்சர் அவர்கள் தனது 2016-17 நிதியாண்டிற்கான பட்ஜெட் உரையில், ”ஏற்கனவே 18 குறிப்பிட்ட வங்கியல்லாத நிதிச்சேவை நிறுவனங்கள் மட்டுமின்றி, நிதித்துறை கட்டுப்பாட்டு அமைப்புகளால் ஒழுங்குபடுத்தப்படும் இதர நடவடிக்கைகளில் ஈடுபடும் நிறுவனங்களிலும் நேரடி அந்நிய முதலீடு அனுமதிக்கப்படும்” என்று அறிவித்திருந்தார். தற்போதுள்ள ”வங்கியல்லாத நிதி நிறுவனங்கள்” குறித்த விதிமுறைகள் குறிப்பிட்ட 18 வங்கியல்லாத நிதி நிறுவனங்களுக்கு மட்டுமே, அதில் குறிப்பிடப்பட்டுள்ள குறைந்தபட்ச மூலதன மயமாக்கல் வழிமுறைகளை அமல்படுத்திய பிறகு நேரடியாக அந்நிய முதலீட்டை பெற அனுமதிக்கப்படும் என வரையறுத்துள்ளது. இந்த கட்டுப்பாட்டு அமைப்புகள் ஏற்கனவே குறைந்தபட்ச மூலதன மயமாக்கல் குறித்த விதிமுறைகளை நிர்ணயித்துள்ள நிலையில் தற்போது அந்நிய நேரடி முதலீட்டுக் கொள்கையின் கீழ் குறிப்பிடப்பட்டிருந்த குறைந்தபட்ச மூலதன மயமாக்கல் குறித்த விதிமுறைகள் இத்திருத்தத்தின் மூலம் நீக்கப்பட்டுள்ளது.